Дунейпсо мардэм тету зэпоуэ
Ди газетым зэрытетащи, Урысей Федерацэм бгы-лыжэ спортымкIэ и кубокыр къэхьынымкIэ 7-нэ зэхьэ- зэхуэр гъатхэпэм и 21 — 25-хэм Iуащхьэмахуэ лъапэ щекIуэкIащ. Абы хэтащ къэралым и щIыпIэ зэмылIэужьыгъуэхэм къикIа спортсменхэр.
Зэхьэзэхуэр къызэIузыхахэр: (ижьымкIэ къыщыщIэдзауэ) АфIэунэ Аслъэн, Гурьев Юрий, Мамонов Михаил. Урысейм Бгы-лыжэ спортымрэ сноубордымкIэ и федерацэм и президиумым хэт, зэпеуэм кърикIуэхэр къэзыпщытэ гупым и унафэщI Гурьев Юрий япэ махуэр къызэрыщыхъум теухуауэ журналистхэр дыщеупщIым, жиIащ:
— Спортсменхэр щызэхаша щIыпIэр сыт и лъэныкъуэкIи зэпеуэм хуэщIащ. «Лъагъуэхэр» зэрыхаш щIыкIэр дунейпсо мардэм зыкIи къыкIэрыхуркъым. Езы спортсменхэри зэхьэзэхуэм зэрыхуэхьэзырым гу лъыботэ. Мы махуэхэм ирихьэлIэу уэс къызэресари дэркIэ фIыгъуэшхуэщ.
Пэублэ зэхыхьэм къыщыпсэлъащ КъБР-м спортымрэ туризмэмкIэ и министр АфIэунэ Аслъэн:
— Мыпхуэдэ зэхьэзэхуэхэр ди лъахэм зэрыщекIуэкIым республикэм и пщIэр нэхъ лъагэ ищI къудейкъым, атIэ бгы-лыжэ спортымкIэ щIыналъэ, урысейпсо, дунейпсо мыхьэнэ зиIэ зэпеуэхэр дяпэкIи ди деж къыщызэбгъэпэщ зэрыхъунум и нэщэнэщ.
Япэрей зэпеуэр «слалом»-кIэ зэджэрт. Абы бжьыпэр щызыIэригъэхьащ Новокузнецк щыщ Счастных Александр. ЕтIуанэ, ещанэ увыпIэхэр, зэрызэкIэлъыкIуэм хуэдэу, Свердлов областым и лIыкIуэ Ушаков Андрейрэ Кемеров областым хиубыдэ Мыски къалэм щыщ Фоминых Владимиррэ хуагъэфэщащ. «Слалом къыхэгъэщхьэхукIам» щытекIуащ Екатеринбург къикIа Жилин Алексей. Мы махуэм екIуэкIа зэпеуэм спортсмен 35-рэ хэтащ.
ЦIыхубз слаломым щытекIуахэр: Алопинэ Ксение (яку дэтщ), Астапенкэ Дарье (сэмэгумкIэ), Яковишинэ Еленэ. ТекIуахэм ехъуэхъуащ КъБР-м спортымрэ туризмэмкIэ и министр АфIэунэ Аслъэн, бгы-лыжэ спортымкIэ Дунейпсо федера-цэм и кIэлъыплъакIуэ Фишер Андреас, республикэм бгы-лыжэ спортымрэ сноубордымкIэ и федерацэм и президент Беккаев Хьисэ, зэхьэзэхуэм и судья нэхъыщхьэ Мамонов Михаил сымэ.
КъыкIэлъыкIуэ махуэм слаломымкIэ цIыхубзхэм я зэпеуэ екIуэкIащ. АбыкIэ япэ увыпIэр къихьащ Урысейм и командэ къыхэхам хэт, Мэзкуу областым щыпсэу Алопинэ Ксение. ТекIуам кIэщIу яужь иту, Азау хуейм къыхуэплъэ джабэ лъабжьэм щагъэува «куэбжэм» къыдэжащ, етIуанэ увыпIэр зыхуагъэфэща, Кемеровэ областым щыщ Астапенкэ Дарье. Ещанэу бгы лъабжьэм къыщIэхутащ Камчаткэ щIыналъэм къикIа Яковишинэ Еленэ. А махуэм екIуэкIа зэхьэзэхуэхэм бзылъхугъэ 26-рэ хэтащ.
Гъатхэпэм и 22-м Iуащхьэмахуэ лъапэ щекIуэкIащ дэгухэм бгы-лыжэ спортымкIэ я зэпеуэри. Абы хэтащ Камчаткэ, Астрахань, Мэзкуу областхэм, Кавказ Ищхъэрэм и хэгъуэгухэм щыщ спортсмен 30. Абыхэм илъэс 16 — 29-рэ я ныбжьщ.
КъыкIэлъыкIуэ махуэм Бахъсэн псыхъуащхьэ щекIуэкIащ слалом-гигант бгы къежэхыкIэмкIэ цIыхухъухэми цIыхубзхэми я зэпеуэ. ЩIалэхэм ящыщу бжьыпэр зыIэригъэхьащ Жилин Алексей. ЕтIуанэ, ещанэ увыпIэхэр хуагъэфэщащ Камчаткэ къикIа Тулупов Евгенийрэ ищхьэкIэ зи цIэр къитIуа Фоминых Владимиррэ.
Слалом-гигант зэпеуэм щытекIуахэу Романовэ Анастасиерэ Жилин Алексейрэ. Слалом-гигантымкIэ цIыхубзхэм я зэпеуэм щытекIуар Мэзкуу областым щыщ Романовэ Анастасиещ. Абы кIэщIу и ужь итщ аргуэру «дыжьыныр» зыхуагъэфэща Астапенкэ Дарье. Бедарёвэ Марие ещанэ увыпIэр къылъысащ.
Iуащхьэмахуэ лъапэ бгы-лыжэ спортымкIэ щекIуэкIа зэхьэзэхуэм кърикIуахэр гъатхэпэм и 24-м зэхалъхьэжащ. Кубокыр къахьащ Кемеровэ областым къикIа спортсменхэм. Ахэр зэпеуэм хэта адрей командэ псоми фIыуэ япэ ищащ. Гупым хузэфIэкIащ зэхьэзэхуэм нэхъ лъагэ дыдэу къыщалъытэ балл мин хъу гъунапкъэм щхьэдэхыу, очко 1054-рэ къихьын. ЕтIуанэ, ещанэ увыпIэхэр хуагъэфэщащ Камчаткэ, Свердлов областхэм къикIа спортсмен гупхэм. Абыхэм очкоуэ къахьар, зэрызэкIэлъыкIуэм хуэдэу, 745-рэ, 699-рэ мэхъу.
Фишер Андреасрэ Беккаев Хьисэрэ Iуащхьэмахуэ лъапэ щекIуэкIа зэхьэзэхуэхэм текIуэныгъэ къыщызыхьа командэхэм ехъуэхъуащ, ЩIыхь тхылъхэмрэ тыгъэ лъапIэхэмрэ иратащ.
Зэхьэзэхуэр щызэхуащIыжым иращIэкIа зэхыхьэм Беккаев Хьисэ щыжиIащ гъэ къакIуэ Сочэ ЩIымахуэ Олимп Джэгугъуэхэм щыщIамыдзэ щIыкIэ, бгы-лыжэ спортымкIэ Урысейм и Кубокыр къэхьыным теухуа щIалэгъуалэ зэхьэзэхуэр Iуащхьэмахуэ лъапэ щрагъэкIуэкIыну зэрамурадыр.
Тхыгъэри сурэтхэри КЪУМАХУЭ Аслъэн ейщ.
